དེ་ཡང་མགོན་པོ་ཀླུ་སྒྲུབ་ནི།ཐེག་པ་ཆེན་པོ་སྤྱིའི་ཤིང་རྟའི་སྲོལ་འབྱེད་ཡིན་ལ།ལང་ཀར་གཤེགས་པའི་མདོ་ལས།ལྷོ་ཕྱོགས་བེ་ཏའི་ཡུལ་དུ་ནི།།དགེ་སློང་དཔལ་ལྡན་ཆེར་གྲགས་པ།།དེ་མིང་ཀླུ་ཞེས་འབོད་པ་སྟེ།།ཡོད་དང་མེད་པའི་ཕྱོགས་འཇིག་པ།།ང་ཡི་ཐེག་པ་འཇིག་རྟེན་དུ།།བླ་མེད་ཐེག་པ་རབ་བཤད་ནས།།རབ་ཏུ་དགའ་བའི་ས་བསྒྲུབས་ཏེ།།བདེ་བ་ཅན་དུ་དེ་འགྲོའོ།།ཞེས་དང་།གཞན་ཡང་འཇམ་དཔལ་རྩ་རྒྱུད་དང་རྔ་བོ་ཆེའི་མདོ་སོགས་མང་པོ་ལས་རྒྱལ་བ་རང་ཉིད་ཀྱིས་གསལ་བར་ལུང་བསྟན་པ་སྟེ།སངས་རྒྱས་མྱ་ངན་ལས་འདས་ནས་ལོ་བཞི་བརྒྱ་ལོན་པ་ན་ལྷོ་ཕྱོགས་བེ་དརྦྷའི་ཡུལ་དུ་བྲམ་ཟེའི་རིགས་སུ་འཁྲུངས།བྲམ་ཟེ་ཆེན་པོ་ས་ར་ཧས་རྗེས་སུ་བཟུང་སྟེ་རབ་ཏུ་བྱུང་།སྐུ་ཚེ་ཞག་བདུན་ལས་མེད་པ་བསྲིངས་ཏེ་གསང་སྔགས་ཀྱི་གདམས་པ་མང་དུ་བསྩལ།ནཱ་ལེནྡྲའི་མཁན་པོ་སྒྲ་གཅན་འཛིན་བཟང་པོ་ལས་བསྙེན་པར་རྫོགས་ཏེ་དགེ་སློང་དཔལ་ལྡན་ཞེས་གྲགས།ནཱ་ལེནྡྲའི་དགེ་འདུན་གྱི་ཞལ་ཏ་བ་མཛད་དེ་གསེར་འགྱུར་བྱས་ནས་དགེ་འདུན་གྱི་གདུགས་ཚོད་སྦྱར།ཉན་ཐོས་སྡེ་པ་དགེ་སློང་བདེ་བྱེད་ཅེས་བྱ་བས་རིག་པའི་རྒྱན་ཞེས་བྱ་པའི་གཞུང་འབུམ་ཕྲག་བཅུ་གཉིས་པ་བྱས་ནས་ཐེག་ཆེན་སུན་ཕྱུང་བ་སློབ་དཔོན་འདིས་ཚར་བཅད་པ་སོགས་ཆོས་སྒྲ་ཆེན་པོ་ལན་གསུམ་དུ་བསྒྲགས།ཀླུ་ཡུལ་དུ་བྱོན་ནས་ཀླུ་མང་པོ་ལ་ཆོས་བསྟན་ཅིང་ཀླུའི་འདམ་མང་པོ་དང་ཤེར་ཕྱིན་འབུམ་པ་སོགས་འཛམ་གླིང་དུ་ནུབ་པའི་མདོ་སྡེ་མང་པོ་མི་ཡུལ་དུ་སྤྱན་དྲངས་པས་ཀླུ་སྒྲུབ་ཏུ་གྲགས།ལི་ཁ་ར་ཤིང་འཕེལ་དང་།ས་ཊ་བེ་ས་སོགས་ཡུལ་མང་པོར་འགྲོ་དོན་མཛད།བྱང་གི་སྒྲ་མི་སྙན་དུ་བྱོན་པ་སོགས་རྫུ་འཕྲུལ་དང་ཆོས་སྟོན་པ་སོགས་ཀྱིས་འགྲོ་དོན་མཐའ་ཡས་པ་མཛད།མཆོད་རྟེན་དང་ལྷ་ཁང་མང་པོ་བཞེངས་པ་དང་།རྡོ་རྗེ་གདན་ལ་རྡོ་རྗེའི་དྲ་མིག་གི་ར་བས་བསྐོར་བ་དང་།དཔལ་ལྡན་འབྲས་སྤུངས་ཀྱི་མཆོད་རྟེན་གྱི་བཀོད་པ་བཞེངས་པ་སོགས་མཛད་པ་ཕྱག་རྗེས་དང་བསྟན་པ་ལ་ཕན་པ་དཔག་མེད་མཛད།ཁྱད་པར་དུ་ཟབ་མོ་དབུ་མའི་ལམ་ངེས་དོན་མཐར་ཐུག་པ་ལུང་གིས་བསྒྲུབ་པ་ལ་མདོ་ཀུན་ལས་བཏུས་པ་དང་།རིགས་པས་བསྒྲུབ་པ་ལ་རྩ་ཤེས་སོགས་རིགས་པའི་ཚོགས་དྲུག་དང་།གཞན་ཡང་ཆོས་དབྱིངས་བསྟོད་པ་སོགས་བསྟོད་པའི་ཚོགས་དང་།བྱང་ཆུབ་སེམས་འགྲེལ་དང་རིམ་པ་ལྔ་བ་སོགས་གསང་སྔགས་ཀྱི་སྐོར་ཏེ་མདོ་དང་རྒྱུད་སྡེའི་དགོངས་འགྲེལ་མང་པོ་མཛད་ཅིང་།རིགས་པའི་སྟོབས་ཀྱིས་སྨྲ་བ་ངན་པ་རྣམས་ཚར་བཅད།ཐེག་པ་ཆེན་པོའི་བསྟན་པ་ནུབ་པ་གཞི་ནས་གསོས་ཤིང་རྒྱལ་བའི་བསྟན་པ་ལ་རྒྱལ་བ་ཉིད་དང་མཚུངས་པར་བཀའ་དྲིན་གྱིས་ཁྱབ་པར་མཛད་དོ།།མི་ཡུལ་དུ་ལོ་དྲུག་བརྒྱའི་བར་དུ་བཞུགས།རྒྱལ་པོ་བདེ་སྤྱོད་བཟང་པོའི་བུ་གཞོན་ནུ་ནུས་ལྡན་བྱ་བས་དབུ་བསླངས་པས་གནང་སྟེ།རལ་གྲིས་མ་ཆོད་པ་ལ་རྩྭ་ཀུ་ཤས་སྲོག་ཆགས་ཀྱི་སྲོག་བཅད་པའི་རྣམ་སྨིན་ཡོད་པས་ཀུ་ཤས་ཆོད་གསུངས་ནས་བཅད་དེ།དབུ་ཁྱེར་ཕྱིན་པ་གནོད་སྦྱིན་མོས་འཕྲོགས་ཏེ་དཔག་ཚད་དུ་དོར།དབུ་དང་སྐུ་ལུས་གཉིས་མི་ཉམས་ལ་ལོ་རེ་བཞིན་ཉེ་བར་སོང་ནས་མཐར་འབྱར་ནས་སླར་ཡང་བསྟན་འགྲོའི་དོན་མཛད་ཅེས་གྲགས།རྔ་བོ་ཆེའི་མདོ་ལས་སློབ་དཔོན་འདིས་བདུན་པ་བར་བཤད།སྒྲོན་གསལ་ལས་སྐུ་ཚེ་འདིར་མཆོག་གི་དངོས་གྲུབ་བརྙེས་པར་བཤད་དོ།།སློབ་མ་ཡང་ཨཱརྱ་དེ་བ་དང་།དཔའ་བོ་དང་།ལེགས་ལྡན་འབྱེད་དང་།སངས་རྒྱས་བསྐྱངས་དང་།ཟླ་བ་གྲགས་པ་ལ་སོགས་ཟླ་བྲལ་གྱི་མཁས་པ་མང་དུ་བྱོན།རྩ་བ་ཤེས་རབ་ཀྱི་སྒོ་ནས་དབུ་མའི་ཤིང་རྟའི་སྲོལ་ཕྱེ་བ་ལ་བརྟེན་ནས་ཀླུ་སྒྲུབ་ཀྱི་རྗེས་འབྲང་རྣམས་ལ་དབུ་མ་བ་དང་ངོ་བོ་ཉིད་མེད་པར་སྨྲ་བ་ཞེས་ཟེར་རོ།།